### NN 5/2018 (12.1.2018.), Odluka o osnivanju Vijeća za državnu informacijsku infrastrukturu

VLADA REPUBLIKE HRVATSKE

153

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 11. siječnja 2018. godine donijela

ODLUKU

O OSNIVANJU VIJEĆA ZA DRŽAVNU INFORMACIJSKU INFRASTRUKTURU

I.

U svrhu praćenja i koordinacije razvoja državne informacijske infrastrukture i pripreme izvješća Vladi Republike Hrvatske osniva se Vijeće za državnu informacijsku infrastrukturu (u daljnjem tekstu: Vijeće).

II.

(1) Članovi Vijeća su:

– predsjednik Vlade Republike Hrvatske

– čelnik središnjeg tijela državne uprave nadležnog za gospodarstvo, poduzetništvo i obrt

– čelnik središnjeg tijela državne uprave nadležnog za poslove obrane

– čelnik Središnjeg državnog ureda za razvoj digitalnog društva

– čelnik središnjeg tijela državne uprave nadležnog za poslove uprave

– čelnik središnjeg tijela državne uprave nadležnog za poslove pravosuđa

– čelnik središnjeg tijela državne uprave nadležnog za graditeljstvo i prostorno uređenje

– čelnik središnjeg tijela državne uprave nadležnog za poslove regionalnoga razvoja i fondova Europske unije

– čelnik središnjeg tijela državne uprave nadležnog za državnu imovinu

– čelnik središnjeg tijela državne uprave nadležnog za unutarnje poslove

– čelnik središnjeg tijela državne uprave nadležnog za poslove znanosti i obrazovanja

– čelnik središnjeg tijela državne uprave nadležnog za financije

– čelnik središnjeg tijela državne uprave nadležnog za rad i mirovinski sustav

– čelnik središnjeg tijela državne uprave nadležnog za more, promet i infrastrukturu

– ravnatelj Zavoda za sigurnost informacijskih sustava

– ravnatelj Hrvatske akademske i istraživačke mreže (CARNet)

– predsjednik Uprave Agencije za podršku informacijskim sustavima i informacijskim tehnologijama (APIS IT d.o.o.)

– glavni direktor Agencije za komercijalnu djelatnost d.o.o. (AKD)

– predsjednik Uprave Financijske agencije (FINA).

(2) Vijeću predsjedava predsjednik Vlade Republike Hrvatske, a u slučaju njegove odsutnosti zamjenjuje ga čelnik kojeg predsjednik Vlade Republike Hrvatske odredi.

(3) Svaki član Vijeća imenovat će svoju zamjenu iz redova državnih dužnosnika ili zamjenika čelnika tijela.

III.

(1) Na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela, ustanova i institucija te stručnjaci iz drugih relevantnih područja, bez prava glasa.

(2) Na sjednice se obavezno pozivaju čelnici i predstavnici drugih tijela, ustanova i institucija kada se raspravlja o projektima i aktivnostima iz djelokruga toga tijela, ustanove ili institucije.

IV.

(1) Vijeće obavlja sljedeće zadaće:

– daje preporuke i mišljenja Vladi Republike Hrvatske na prijedloge za usvajanje strateških, planskih, provedbenih i drugih akata iz područja državne informacijske infrastrukture i digitalnog društva

– daje preporuke Vladi Republike Hrvatske za pokretanje projekata i investicija u državnu informacijsku i komunikacijsku infrastrukturu

– daje preporuke za pokretanje projekata iz područja razvoja digitalnog društva u tijelima državne uprave i drugim javnopravnim tijelima u vlasništvu ili većinskom vlasništvu Republike Hrvatske

– prati provođenje projekata i investicija u informacijske tehnologije državne informacijske i komunikacijske infrastrukture

– prati provođenje projekata iz područja razvoja digitalnog društva u tijelima državne uprave i drugim javnopravnim tijelima u vlasništvu ili većinskom vlasništvu Republike Hrvatske

– daje suglasnosti i preporuke te prati rad Centra dijeljenih usluga (u daljnjem tekstu: CDU)

– daje suglasnost na Godišnji plan rada, razvoja i integracije dijeljenih usluga CDU-a

– prati planove i politike javnih nabava i investicija u informacijske tehnologije u tijelima državne uprave i drugim javnopravnim tijelima u vlasništvu ili većinskom vlasništvu Republike Hrvatske

– ocjenjuje ciljeve i mogućnosti razvitka državne informacijske infrastrukture

– ocjenjuje postignutu kvalitetu i dostupnost informacijskih usluga

– daje smjernice za budući razvoj državne informacijske infrastrukture i razvoj digitalnog društva s posebnim naglaskom na sigurnost

– ostale zadaće koje se odnose na unaprjeđenje primjene informacijske i komunikacijske tehnologije u javnom sektoru

– ostale zadaće koje se odnose na unaprjeđenje razvoja digitalnog društva u Republici Hrvatskoj.

(2) Vijeće se sastaje po potrebi, a najmanje jednom u tri mjeseca.

(3) Sjednice Vijeća saziva predsjednik Vijeća.

(4) Vijeće odlučuje većinom glasova prisutnih. U slučaju jednakog broja glasova, odlučuje glas predsjednika Vijeća.

(5) Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu niti naknadu troškova.

(6) Vijeće može za potrebe provedbe zadaća iz stavka 1. ove točke tražiti i više podataka i informacija vezano za projekte od onih propisanih Uredbom o uspostavljanju javnog Registra za koordinaciju projekata izgradnje državne informacijske infrastrukture (»Narodne novine«, br. 134/14 i 40/16).

V.

(1) Stručne, administrativne i organizacijske poslove za Vijeće obavlja Središnji državni ured za razvoj digitalnog društva.

(2) Za operativnu provedbu zadaća iz točke IV. stavka 1. ove Odluke Vijeće može osnivati radne skupine.

(3) Vijeće između svojih članova imenuje koordinatore radnih skupina iz stavka 2. ove točke te im daje odgovarajuće smjernice za rad.

(4) Na poziv predsjednika Vijeća sjednicama Vijeća mogu prisustvovati članovi radnih skupina iz stavka 2. ove točke, bez prava glasa.

VI.

Zadužuje se Središnji državni ured za razvoj digitalnog društva o ovoj Odluci obavijestiti članove Vijeća iz točke II. stavka 1. ove Odluke u roku od 15 dana od dana njezinog stupanja na snagu.

VII.

Danom stupanja na snagu ove Odluke prestaje važiti Odluka o osnivanju Vijeća za državnu informacijsku infrastrukturu (»Narodne novine«, br. 41/16, 45/16 i 65/16).

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/18-04/06

Urbroj: 50301-27/20-18-7

Zagreb, 11. siječnja 2018.

Predsjednik
 mr. sc. Andrej Plenković, v. r.